tartuNLP/wikipedia-smugri-20251201 huggingface dataset:
Vassili Mitrohhin

Vassili Mitrohhin (vene Василий Никитич Митрохин; 3. märts 1922 Jurasovo, Rjazani kubermang – 23. jaanuar 2004 London) oli NSV Liidu Riikliku Julgeoleku Komitee ohvitser ning Esimese peavalitsuse arhivaar, läks üle Suurbritanniasse. Ta on arhiivist kopeeritud dokumentide põhjal ja koostöös Christopher Andrew'ga koostanud NSV Liidu välisluuretegevust paljastavaid raamatuid.
Elukäik.
Pärast suurtükiväekooli lõpetamist astus Mitrohhin Kasahhi Pedagoogilisse Instituuti Alma-Atas, kus õppis ajalugu ja õigusteadust. Teise maailmasõja lõpul määrati Harkovi sõjaprokuröri asetäitjaks. Pärast sõda lõpetas instituudi ja 1948. aastal värvati tööle julgeolekuministeeriumi välisluuresse. Töötas julgeolekus 1984. aastani. 1960. aastatel töötas Saksa Demokraatlikus Vabariigis. 
Aastatel 1972–1984 töötas ta KGB Esimese Peavalitsuse (välisluure) arhiivis. Mitrohhin väidab, et aastatel 1972–1984 juhtis ta riikliku julgeoleku arhiivide üleviimist Lubjankast uude KGB peakorterisse Jassenevos. Ta tegi nende kohta salaja märkmeid. Ta võttis salaja oma märkmed välja, dešifreeris need ja kopeeris koolivihikutesse, mille ta peitis oma Moskva-lähedases suvilasse, pannes need piimapurki ja mattis maha. Tal õnnestus kopeerida suur hulk infot: materjale KGB välisoperatsioonide kohta, KGB ohvitseride, agentide ja informaatorite nimesid, samuti Nõukogude luureohvitseride aruandeid. Tema KGB koduarhiivis oli 25 tuhat lehekülge peenes kirjas. 1984 läks pensionile. 1992. aasta märtsis ilmus ta Suurbritannia saatkonda Riias ja pakkus brittidele oma arhiivi. 7. novembril 1992 toimetas Briti luureteenistus Mitrohhini ja tema perekonna Londonisse (selle operatsiooni üksikasjad on endiselt salastatud). Ka aiamaale maetud purgid veeti Inglismaale. Briti luureteenistuse analüütikud, kes Mitrohhini arhiivi sorteerisid, ei suutnud oma õnne uskuda. Nagu üks neist märkis, "kui KGB juht oleks läände põgenenud, oleks tal olnud palju vähem salajast teavet". 1996. aastal otsustasid Briti võimud Mitrohhini arhiivi sisu avalikustada ning talle määrati abiks tuntud luureajaloolane, Cambridge'i Ülikooli professor Christopher Andrew. Koos avaldasid nad 1999. aastal kaheköitelise teose "Mitrohhini arhiiv" esimese osa, mille alapealkiri oli "KGB Euroopas ja läänes". Raamat tekitas sensatsiooni ja suurima spiooniskandaali pärast Kim Philby afääri, selles nimetati Briti kodanikke – KGB agente, keda kohalik luure ei kahtlustanud. Teose "Mitrohhini arhiiv" teine osa avaldati 2005. aastal ehk pärast Mitrohhini surma.
Heterosfäär

Heterosfäär on atmosfääri osa, mis paikneb homosfääri kohal, kõrgemal kui 95–100 km maapinnast. Homosfääri ja heterosfääri eraldab turbopaus.
Heterosfääri alumine kiht koosneb dilämmastiku molekulidest ja vähemal määral ka dihapniku molekulidest. See kiht ulatub umbes 240 km kõrguseni. Selle kohal on atomaarse lämmastiku ja hapniku kiht, kus molekule esineb väga harva. Ülekaalus on atomaarne hapnik. Gaasimolekulide lagunemise põhjustab päikese ultraviolettkiirgus. Selle kihi ülemine piir on umbes 960 km kõrgusel.
Sellest kõrgemal paiknev kiht koosneb heeliumi aatomitest. Selle kohal on vesiniku kiht.
Heterosfääri kujunemise põhjustab asjaolu, et kõrgusel üle 90 km puudub turbulentne segunemine ning seetõttu toimub gaaside gravitatsiooniline jaotumine. Iga kõrgema kihi gaasidel on eelmise omadest väiksem aatommass. Kihi paksus sõltub Maa gravitatsioonivälja intensiivsusest.
Vrbasi jõgi

Vrbas on jõgi Bosnias ja Hertsegoviinas. 
Vrbasi jõgi algab umbes 1530 meetri kõrguselt Dinaari mäestikust, voolab valdavalt põhja ning suubub umbes 90 meetri kõrgusel merepinnast paremalt Savasse. 
Jõe pikkus on eri andmetel 235 km või 240 km.
Suuremad asulad jõe ääres on Bugojno, Donji Vakuf, Jajce ja Banja Luka.
Nottinghami saar

Nottinghami saar (inuktituti "Tujjaat") on saar Hudsoni väinas Hudsoni lahe suus. 
Saar kuulub Kanada Nunavuti Qikiqtaaluki piirkonda.
Saare pindala on 1372 ruutkilomeetrit. Saar on künklik, kõrgus kuni 168 m. 
Viimased püsielanikud lahkusid saarelt 1970. aastal.
Maria Kaczyńska

Maria Helena Kaczyńska (sünninimi Maria Helena Mackiewicz; 21. august 1942 Machow Naroczi lähedal (tänapäeval Valgevene) – 10. aprill 2010 Smolensk, Venemaa) oli Poola presidendi Lech Kaczyński abikaasa. Ta hukkus Smolenski lennuõnnetuses.
Reutov

Reutov on linn Venemaal Moskva oblastis. Piirneb läänes Moskvaga.
Reutov asutati 1573. aastal, linna staatus anti 1940. 
Linna elanike arv oli 1970. aastal 50 200 ja 2005. aastal arvestuslikult 79 100. 
Linnas asub suurettevõte Masinaehituse Teadus-Tootmiskoondis.
Välitööd

Välitöödeks nimetatakse toorandmete kogumist nende leidumise vahetus keskkonnas. Välitöödele vastandub eksperimentaalne andmete kogumine laborikeskkonnas ning sisevaatlus (ehk introspektsioon). Väliandmete kogumine kuulub antropoloogia, arheoloogia, bioloogia, etnograafia, geograafia, geoloogia, keeleteaduse, paleontoloogia ning muudegi loodus- ja sotsiaalteaduste meetodite hulka.
Välitööde hulka kuuluvaks loetakse ka osalevat jälgimist ning toorandmete kogumist intervjuu abil.
Kennelly-Heaviside'i kiht

Kennelly-Heaviside'i kiht ehk Heaviside'i kiht ehk E-kiht on kiht ionosfääris 90–150 km kõrgusel maapinnast. See paikneb D- ja F-kihi vahel.
Selles kihis koosneb õhk ioniseeritud gaasist, vabade elektronide kontsentratsioon ulatub seal Ne=1011/m³. Ta peegeldab keskmise pikkusega raadiolaineid ja see võimaldab raadiolainete levimist horisondi taha.
Kennelly-Heaviside'i kiht on saanud nimetuse Arthur Edwin Kennelly ja Oliver Heaviside'i järgi. Selle kihi olemasolu ennustasid aastal 1902 sõltumatult ja peaaegu samal ajal ameerika elektriinsener Arthur Edwin Kennelly (1861–1939) ja briti füüsik Oliver Heaviside (1850–1925). Aastal 1924 tõestas kihi olemasolu Briti teadlane Edward Victor Appleton, kes sai selle eest aastal 1947 Nobeli füüsikaauhinna. Aastal 1925 määrasid ameeriklased Gregory Breit ja Merle A. Tuve esimestena selle kihi ulatuse kõikumise.
Rekursiivne lühend

Rekursiivne lühend on lühend (harilikult akronüüm või initsiaalsõna), mis lühendatavas fraasis ise sisaldub.
Rekursiivseid lühendeid kasutatakse peamiselt humoorikate nimede andmiseks arvutiprogrammidele. Vanaks traditsiooniks on panna programmile, mis on inspireeritud ühest teisest programmist, nimeks rekursiivne lühend, mis harilikult ütleb et see programm pole too teine programm, kuigi see programm tegelikult on vägagi sarnane tolle teise programmiga. Näiteks EINE ("EINE Is Not Emacs"), ZWEI ("ZWEI Was EINE Initially") ja GNU ("GNU's Not UNIX").
Uus

Uus võib tähendada järgmist:
UUS võib tähendada järgmist:
Axel Roosmann

Axel Bernhard Roosmann (ka Rossman, Rosmann, Roosman; 14. august 1899 Tartu – 22. veebruar 1974 Toronto) oli eesti graafik, kes põhiliselt tegeles graafilise disainiga.
Elulugu.
Axel Roosmanni pärines trükitöölise perekonnast, tema isa August Rossmann oli aastatel 1923–1932 Tallinna Kunsttööstuskooli trükitöö meister. 
Axel Roosmann oli väljaõppinud litograaf, kes alustas sel alal õpinguid 1913. aastal Riias ja jätkas hiljem Petrogradis. Kui tuli tagasi Eestisse, astus ta vabatahtlikuna Vabadussõtta, kus teenis topograafina. 1922. aastal õppis Tallinna Kunsttööstuskoolis. Hiljem töötas ta üheksa aastat Tallinnas Riigi Trükikojas litograafina ja hiljem vabakunstnikuna, olles kavandanud ka näituse paviljone. 
Kuna tema ema oli saksa soost, sai perekond emigreeruda 1941. aastal Saksamaale. Sõja lõppedes siirduti edasi Rootsi Stockholmi, kus neil oli sugulasi. 1966. aasta detsembris asus ta elama Kanadasse Torontosse.
Looming.
Ta on kujundanud järgmiste ajakirjade esikaasi: 
Ta tegi õli- ja akvarellmaale ning kujundas Eesti marke. On kujundanud hulga plakateid, postkaarte, eksliibriseid, reklaamplakateid ja pakendeid. Paljud pakendid olid edukad võistlustööd. Samuti on ta illustreerinud rohkearvuliselt raamatuid ja kujundanud Eesti esimesi mängukaarte.
Tema karikatuure avaldati ajakirjades Vaba Eestlane, Kodanik Mats ja Tallinna Elu.
Muid töid:
Appletoni kiht

Appletoni kiht ehk F-kiht on kiht ionosfääris 150–800 km kõrgusel maapinnast. Ta paikneb Kennelly-Heaviside'i kihi kohal Maa termosfääris ning on osa heterosfäärist.
Appletoni kiht koosneb ioniseeritud gaaside aatomitest. Seal on kogu Maa atmosfääri suurim vabade elektronide ja ioonide kontsentratsioon. Vaikse Päikese aastatel on 240 km kõrgusel maksimaalne vabade elektronide kontsentratsioon Ne=4*1011/m³. Aktiivse Päikese aastatel on see maksimaalne 320 km kõrgusel (Ne=16*1011/m³).
Appletoni kiht püsib ka öisel ajal, kuid nõrgemal kujul.
Appletoni kiht ehk F-kiht jaotatakse kaheks: F1-kihiks ja F2-kihiks.
Appletoni kiht on nimetatud Briti füüsiku Edward Victor Appletoni järgi.
TCP ja UDP portide loend

Portide numbrite ametlikku loetelu haldab IANA (Internet Assigned Numbers Authority) 
Tuntud pordid: 0–1023.
Tuntud pordid on kinnitatud IANA poolt ning neid võivad enamikus süsteemidest kasutada ainult süsteemiprotsessid või privilegeeritud kasutajate poolt käivitatud programmid/protsessid.
Registreeritud pordid: 1024–49151.
Siin on loetletud ainult enam kasutatavad pordid; täieliku nimekirja leiab IANA veebilehelt.
Dünaamilised ja/või erapordid: 49152–65535.
Selles vahemikus olevaid pordinumbreid ei saa IANA-s registreerida.
Paljud Linuxi versioonid kasutavad selleks vahemikku 32768 kuni 61000 Vastav seadistus on failis /proc/sys/net/ipv4/ip_local_port_range.
Jesper Kruus

Jesper Mattson Kruus (Krus, Cruus, Kruse, 1576 või 1577 – 1. november 1622 Lempisaari, Turu lään, Päris-Soome) oli Rootsi sõjaväelane ja riigitegelane.
Poola-Rootsi sõja ajal oli ta 1601 Soome ratsurite rittmeister ja neli aastat hiljem juba Tallinna linnuse asehaldur. 1605. aastast Pärnu asehaldur, 2. juulist 1606 Põhja-Soome laaman, osales 1607 Valmiera piiramisel ja vallutas Kirumpää linnuse, oli 1608 Soome, Eestimaa ja Liivimaa väeüksuste ülemjuhataja ja 1609 riiginõunik. 
Taani ja Rootsi kuningriigi vahelise Kalmari sõja puhkedes 1611 määrati ta Västergötlandi rügemendi ülemaks ja veebruaris 1612 võitis taanlasi Köllerydi lahingus Hallandis. Seejärel oli 22. juunist 1615 feldmarssal ja Rootsi sõjajõudude ülem, ning samast aastast ka riigivarahoidja (Riksskattmästare – riigimaksumeister). Kuningas Gustav II Adolfi kroonimisel 1617 löödi ta rüütliks.
Pärast Poola-Rootsi sõja 1621. aasta Riia lahingut oli ta 26. septembrist 1621 esimene rootslaste Riia linna, linnuse ja lääni kuberner. 
Ta oli Harviala (Harfvila), Jokioineni (Jockis) ja Lempisaari (Lemsjöholm) härra Soomes ja kuningas Gustav II Adolfi poolt annetatud Karksi linnuselääni (Karckus; Karksi staarostkond) ja 1622. aastast Ruhja linnuselääni (Rujen; Ruhja staarostkond) härra Liivimaal.
Ta on maetud Stockholmi Nikolai kirikusse.
Perekond.
Tema vanemad olid Häme linnuselääni asehaldur, Pohjanmaa laaman ja riiginõunik Matts Larsson Cruus af Harfvila (surn. 1606) ja Anna (Leijon), kes oli Hans Björnsson Lejoni õde. 
25. septembril 1614 abiellus ta Turu linnuses Brita De la Gardiega (1581–1645), kes oli vabahärra Pontus De la Gardie ja Sofia Gyllenhielmi tütar. Abielust sündisid:
Tema lesestunud abikaasa Brita abiellus 1631 Stockholmis Gabriel Gustafsson Oxenstiernaga (1587–1640), kes oli Axel Oxenstierna vend.
Põud

Põud on pikka aega kestev veepuudus mingil territooriumil. Põuda esineb sagedamini siis, kui selle piirkonna valglas sajab keskmisest vähem.
Enamikus piirkondades esinev põud on korduv ja tavaline kliimanähtus.
Inimese kaasatus võib pigem suurendada põua mõju jätkumist, mis on tugevnenud, pikenenud ja laienenud alates 1970. aastatest inimese põhjustatud globaalsest soojenemisest.
Viimane suurem põuaperiood oli aastatel 1999–2002 Tuneesias ja Alžeerias, mis oli viimase 500 aasta jooksul laastavaim. Suuremad põuapiirkonnad on ka Ida-Aasias ja Austraalias. 
Pikka aega kestnud põud võib põhjustada kõrbestumist. Põual võivad olla tõsised tagajärjed keskkonnamõjule, põllumajandusele, tervishoiule, majanduslikele ja sotsiaalsetele teguritele.
Valgusreostus

Valgusreostuseks nimetatakse nähtust, mille korral tehisvalgus satub sinna, kuhu sel pole ette nähtud sattuda.
Nagu iga teinegi reostus, näiteks õhu-, vee- ja mürareostus, kahjustab ka valgusreostus keskkonda ja tervist.
Valgusreostus on tööstusliku tsivilisatsiooni kõrvalnähtus. Valgusreostust tekitavad hoonete välis- ja sisevalgustus, tänavavalgustus kui ka valgustatud välireklaamid ja valgusreklaamid. Samuti saadab tehisvalgus äriettevõtteid, kontoreid, tööstusrajatisi, spordirajatisi jms. Kõige rängem on valgusreostus tihedasti asustatud tööstuspiirkondades. Iseäranis Euroopas, Põhja-Ameerikas ja Jaapanis ning Aasia ja Põhja-Aafrika suurlinnades, kuid isegi suhteliselt vähene valguskogus on märgatav ja tekitab keskkonnaprobleeme.
1980. aastatel hakkas tekkima ülemaailmne pimeda öötaeva liikumine, mille eesmärk on teadvustada ühiskonnale valgusreostuse probleeme ja mõjutada seadusi valgusreostuse vähendamiseks. See liikumine algas kõigepealt astronoomide hulgas.
Keskkonnamõju.
Valgusreostus kahjustab ökosüsteeme, sest ajab segi öö ja päeva vahelise rütmi. Valgusreostus raskendab nende röövloomade elu, kes on harjunud pimedas jahti pidama, sest saakloomad suudavad neid kergemini näha ja põgeneda. Valgusreostus raskendab merel olevate loomade ja lindude orienteerumist, sest ajab segamini nende suunataju. Kõrghoonete valgustus ajab rändlinde segadusse. Mõjutatud on öösiti õitsevad lilled, keda tolmeldavad ööliblikad. See võib viia nende hukkumiseni.
Valgusreostuse tulemusel muutub tähistaevas heledamaks, mis tekitab probleeme astronoomias, sest tähed ei paista enam taeva foonist nii hästi välja ning mõõtmiste täpsus väheneb. Observatooriumid on valgusreostuse vältimiseks kolinud tavaliselt maailma kõige üksildasematesse piirkondadesse. Väga võimsad teleskoobid on avakosmoses, kus seni valgusreostus praktiliselt puudub.
Tervisemõju.
Valgusreostust on seostatud Alzheimeri suurema esinemistõenäosusega reostatud piirkondades. Lisaks seostub see inimeste ülekaalulisuse, unehäirete, närvirakkude degeneratsiooni ja teatud vähivormide esinemissageduse kasvuga.
Valgusreostus Eestis.
Eestis tehti esimene suurem uuring valgusreostuse kohta 2012. aastal Tallinna Tehnikaülikooli juhtimisel.
Riigikogule esitati küll 2015. aastal seda käsitlev atmosfääriõhu kaitse seadus, kuid esitatud kujul see seadus lugemist ei läbinud.
2022. aastal kasvas valgusreostus hüppeliselt, muu hulgas oli märgata kesklinnaliku valgusreostuse aedlinna laienemist. Ajalooliselt madalama valgusreostuse tasemega piirkondi, näiteks Nõmmet ja Põhja-Tallinna, on hakanud mõjutama kinnisvara arendusega kaasnev tänavavalgustuse ehitus. Võrreldes Soomes asuva Turu ja Rootsis asuva Göteborgi linnaga on kasvanud Tallinnas eelneva kümne aastaga valgusreostus enam kui kolm korda kiiremini.
Jääauku

"Jääauku" on Helga Nõu noorsooromaan, raamatu "Appi!" järg. See ilmus Tartus 2010 Atlexi kirjastusel. 
Raamat puudutab paljusid noorsooprobleeme, sealhulgas seksuaalset eneseleidmist ja AIDS-i. Raamatu lõpus otsustab sarja peategelane Juss minna õppima filosoofiat. 
Raamatu kaanel on Helga Nõu õlimaal "Kohtumine linnaeluga". 
Romaani esitleti 15. märtsil 2010 Tartu linnaraamatukogu saalis.
Toidumürgistus

Toidumürgistus ehk toidumürgitus (ladina keeles "intoxicatio alimentaria") on mürgise toidu söömise tagajärjel tekkiv tervisehäire.
Kuigi esineb ka looduslikult mürgist toitu (taimed, seened), on kõige suurem ohuallikas saastatud toit. Saastunud või riknenud toidus paljud bakterid paljunevad ja toodavad toksiine, mis põhjustavad baktertoidumürgistusi. 
Keemilisi taimekaitse- jms vahendeid, keskkonnasaastet, olmemürke, pestitsiide ja raskmetalle saab enamasti toidu pinnalt eemaldada hoolika pesemisega. Toidumürgistuste vältimiseks tuleb hoiduda riknenud ja pesemata toiduainetest.
Toidumürgistuse tunnused on iiveldus, oksendamine, kõhuvalu, kõhulahtisus ja palavik. Haiguse edasine kulg sõltub mürgistuse iseloomust. Sellega võivad kaasneda organismi üldine vastupanuvõime langus, lootekahjustus ja pärilikkusinfo muutumine. Pikaajaline väikeste dooside tarbimine soodustab kasvajate teket.
Tavalised toidumürgistused mööduvad paari päevaga. Harva lõpeb äge toidumürgistus surmaga. 
Toidumürgistuse saanule tuleb teha maoloputus, vajadusel kutsuda kiirabi.
Mükotoksiine toodavad hallitusseened, mis arenevad eriti hästi maisil, arahhisepähklil ja teistel pähklitel. Nende teket soodustavad niiskus, sobiv temperatuur (27–30 °C) ja terade vigastamine.
Botulismi toksiini tekitab mikroob "Clostridium botulinum", mis areneb mullas. Mikroobid hävivad kuumutamisel, kuid eosed taluvad kõrgeid temperatuure. Eosed arenevad õhuhapnikuta keskkonnas. Ohustatud on kodus vähese soolaga valmistatud liha, seened, herned ja muud talvehoidised. Botulismi peiteaeg on 30–36 tundi. Sümptomid on peavalu, nõrkus, kahekordne nägemine, oksendamine. Surm saabub kesknärvisüsteemi halvatuse tagajärjel. Botulismi kahtluse korral tuleb viivitamatult kutsuda kiirabi. 
Salmonelloosi põhjustavad looduses laialt levinud mikroorganismid salmonellad. Haigestutakse tihti tooreste munade või munatoitude söömisest. Mürgistus ilmneb juba paar tundi pärast saastunud toidu söömist, vahel ka hiljem, pea- ja kõhuvalu, kõhulahtisuse ja kõrge palavikuga. Salmonelloosiga võib kaasneda liigesevalu.
Stafülokoki toksiini toodab mädapõletikku tekitav mikroob "Staphylococcus aureus", mis võib toitu sattuda mädapõletikuga sõrmelt või saastunud kätelt. See hävib kuumutamisel. Mürgistusnähud (kõhuvalu ja -lahtisus, oksendamine) ilmnevad juba paar tundi pärast saastatud toidu söömist. 
Sinihapet võib sisaldada hapuks läinud luuviljade kompott. Sinihape on väga mürgine.
Sven Sakkov

Sven Sakkov (sündinud 14. septembril 1971 Tartus) on Eesti diplomaat. 
Ta lõpetas 1995. aastal Tartu Ülikooli "cum laude" ajaloo erialal. Tal on magistrikraad rahvusvaheliste suhete alal Cambridge'i Ülikoolist (1997). Aastatel 2011–2012 täiendas ta end õppeasutuse Royal College of Defence Studies (London) aastasel kursusel. 
Aastatel 2008–2015 oli ta kaitseministeeriumi kaitsepoliitika asekantsler. Augustist 2015 kuni 1. septembrini 2017 oli ta NATO Küberkaitse Koostöö Keskuse direktor. Alates 1. septembrist 2017 oli Sakkov Rahvusvahelise Kaitseuuringute Keskuse direktor.
Alates 22. oktoobrist 2020 oli ta Eesti suursaadik Soomes. 
Alatest 2025. aastast on Sakkov Eesti suursaadik Suurbritannia ja Põhja-Iiri Ühendkuningriigis. President Alar Karis nimetas ta ametisse 10. juunil 2025 ning Sakkov andis Londonis volikirja kuningas Charles III-le üle 7. novembril 2025. 
Isiklikku.
Tema isa oli mehaanikateadlane Elmar Sakkov, ema arhitekt Helmi Sakkov, vend on ärijuht ja muusik Erik Sakkov.
Polatsk

Połack (valgevene-eesti transkriptsioonis Polatsk, venepäraselt "Polotsk", poola keeles "Połock") on linn Valgevenes Viciebski oblastis, Połacki rajooni halduskeskus.
Linn asub Lääne-Dvina jõe ääres. 2006. aasta seisuga oli Połackis 87 500 elanikku.
2009. aasta rahvaloenduse andmetel oli Połacki elanikest valgevenelasi 80,03%, venelasi 14,75%, ukrainlasi 1,86%, poolakaid 0,43% ja juute 0,29%.
Ajalugu.
Połack (Polotsk) on üks vanemaid idaslaavi linnu. Seda mainiti Nestori kroonikas koos Muromi ja Beloozeroga seoses 862. aasta sündmustega. Połack koos Kiievi ja Novgorodiga on üks vanemaid idaslaavi linnu. Połack asus vanade kaubateede ääres, mis ühendasid läänt ja ida. 10. sajandil oli Połack Polotski vürstiriigi keskus, 12. sajand jagunes vürstiriik maakondadeks ning 1223. aastal liideti ja muudeti Smolenski vürstiriigi osastisvürstiriigiks.
Linnas on 1044–1066 ehitatud Püha Sofia katedraal. 11.–12. sajandil toimusid Polotski vürstiriigi ja Kiievi suurvürstiriigi vahel sagedased sõjaretked eesmärgiga allutada iseseisev Polotski vürstiriik Kiievi suurvürstiriigile. Połackis ehitati Püha Sofia katedraal, märk iseseisvusest ja võimsusest, osa võimuvõitlusest Novgorodi Vabariigi ja Kiievi suurvürstiriigiga, kus ehitati samuti Ida-Rooma Konstantinoopoli Hagia Sophia eeskujul Novgorodi Püha Sofia katedraal ja Kiievi Püha Sofia katedraal.
Enne Läänemere ristisõdu kogusid Połacki vürstid andamit neid ümbritsenud balti hõimudelt (žemaitid, latgalid jt) ning vürstiriiki kuulusid ka osastisvürstiriigid: Jersika vürstiriik ja Koknese vürstiriik. Liivimaa ristisõja algetapil, asudes levitama ristiusku Daugava jõe suudmes liivlaste seas, nõutas Üksküla piiskop Meinhard nõusolekut Połacki vürstilt Vladimirilt. Liivimaa vallutamise käigus Riia piiskopi ja Mõõgavendade ordu poolt püüdis Połacki vürst taastada oma mõjuvõimu liivlaste aladel (Daugava alamjooksul), tehes 1203. aastal sõjakäigu Riiale, kuid oli sunnitud 1212. aastal sõlmima Riia piiskopiga leedulaste vastase liidulepingu ning loobuma liivlaste alade taotlemisest. 1216. aastal kavandas vürst Vladimir saarlastega ühist sõjakäiku Riiale, kuid suri enne sõjakäiku.
13. sajandi lõpus seadis end Polotski troonile Tautvilase poeg Konstantinas Tautvilaitis. Kuna tal polnud pärijaid, jättis ta pärast surma Polotski Riia peapiiskopile. Kohalik elanikkond tundis aga uue reegliga palju rahulolematust ja seetõttu pöörduti hertsog Vytenise poole, et saada abi Saksa orduga võitlemiseks. Aastal 1307 ühines Polotski vürstiriik lõpuks Leedu Suurvürstiriigiga.
17. sajandi Vene-Poola sõdade 1654–1667 aastate Vene-Poola sõja ajal kuulus linn ja kindlus aastatel 1654–1665 Moskva tsaaririigi võimu alla.
1772. aastal liideti Esimeses Poola jagamises Połacki piirkond Venemaa keisririigiga.
1777. aastal nimetati Połack kubermangulinnaks, aastatel 1778–1796 oli linn Polotski asehalduskonna keskus. 1796. aastast Valgevene, Vitebski kubermangu maakonnalinn.
Pra

Pra on jõgi Venemaal Rjazani ja Moskva oblastis.
Saab alguse Svjatoje järvest (112 m merepinnast), voolab Meštšora madalikul peamiselt lõunasse, alamjooksul itta. Suubub vasakult Okasse. Alamjooksul voolab Oka kaitseala territooriumil.
Jõe ääres asub Spass-Klepiki linn.
Pikkus 192 km, valgla 5520 km².
Guss

Guss on jõgi Venemaal Rjazani ja Vladimiri oblastis.
Voolab Meštšora madalikul peamiselt lõunasse, alamjooksul kagusse. Suubub vasakult Okasse.
Jõe ääres asuvad Guss-Hrustalnõi linn ning Gussevski ja Guss-Železnõi alev.
Jõe pikkus on 146 km, sügavus 1–1,4 m.
Suuremad lisajõed on Nasmur, Dandur, Sentur, Põnsor, Ninor ja Kolp.
Oskar Brackmann

Oskar Alexander Brackmann (22. oktoober 1841 Mihhailovskoje, Tula kubermang – 10. veebruar 1927 Pärnu) oli baltisakslasest omavalitsustegelane.
Ta oli Pärnu raehärra, sündik, bürgermeister ja linnapea aastatel 1879–1915 ja 1918.
Ta õppis Pärnu Kõrgemas Kreiskoolis ja jätkas õpinguid Tartu Ülikoolis meditsiini ja õigusteaduse alal. Töötas raesekretäri abina Jelgavas ja alates 1868. aastast töötas Pärnus. 
Oskar Brackmann oli Jochmanni elementaarkoolis ning Moskva ja Peterburi konservatooriumis õppiva Mihkel Lüdigi toetamise komitee esimees ja toetas Lüdigit ka isiklikult.
Pärnu linnapea (1879–1915).
Brackmann pani oma ametiajal aluse Pärnu kuurordi plaanipärasele arendamisele. Tema eestvõttel rajati Rannapark, muda- ja kümblusravila ning Waldhofi tselluloosivabrik. Brackmanni linnapeaks oleku ajal sai Pärnu raudteeühenduse Valga ja Tallinnaga, esimese linnana tolleaegsel Tsaari-Venemaal võeti kasutusele elektrivalgustus. 
1915. aastal küüditati Brackmann koos abikaasaga Siberisse. Pärast tsaariaja lõppu 1917. aastal naasis Brackmann Pärnusse. 
1918. aastal lühiajalise Saksa okupatsiooni ajal nimetati Brackmann jälle Pärnu bürgermeistriks, kuid tegelik võim linnas jäi Saksa armee kätesse.
1918. aasta novembris, kui Saksa väed linnast lahkusid, taastas oma õigused 1917. aastal valitud eestlastest koosnev linnavalitsus ning sellega lõpes Brackmanni linnapeakarjäär.
Isiklikku.
Ta oli abielus Johanna Brackmanniga, kes suri 89-aastaselt 18. jaanuaril 1936.
Mälestuse jäädvustamine.
1991. aastal avati Pärnus Oscar Brackmanni mälestusmärk, mis asub samanimelises Brackmanni pargis. Büsti autor on skulptor Mati Karmin.
2023.aastal algatas Pärnumaa Ettevõtete Koda auhinna Brackmanni Pärand, et tunnustada Pärnumaa parimaid juhte ja juhtimispraktikaid.
Roma klooster

Roma klooster (ka Gutvalla, Gutwalla, Gudvalla, Guthualia või Gutnalia klooster) oli tsistertslaste ordu 1163. aastal asutatud mungaklooster Ojamaal (rootsi k. Gotland) Rootsis. See asus praegusest Roma asulast veidi põhja pool. 
Roma klooster Eestis.
Eestimaa hertsogkonnas kuulus Ojamaa munkadele "Taani hindamisraamatu" järgi terve rida külasid Revala maakonna idaserval Kahala järve ümber: Hirvli, Sigula, Kahala, Kaalamäe, Kullava ja Uuri. Kokku 78 adramaad, mis olid saadud Taani asevalitsejalt hertsog Knudilt. 1290. aastaks kuulus Roma munkadele Harjus 14 küla.
Roma kloostri Harjumaal Kuusalu kihelkonnas Kolgas asunud abikloostri majandusmõisaks oli kuni reformatsioonini Kolga mõis. 1519. aastal oli Roma kloostri abt Johannes Bohnsack sunnitud loovutama Eestimaal asuvad valdused Rootsis võimule tulnud Taani ja Norra kuningale Christian II-le.
August Nurk

August Nurk (7. jaanuar 1898 Kabala vald – 19. aprill 1970) oli Suure-Jaani alevivanem ja linnavanem aastail 1934–1940.
Ta osales vabatahtlikuna Vabadussõjas ja elas Suure-Jaanis alates 1923. aastast.
Vambola Hurt

Vambola Hurt (28. detsember 1926 Pühajärve vald (Otepää kihelkond) – 12. jaanuar 2008 Stockholm) oli eesti filatelist.
Ta õppis alates 1948 Stockholmi Ülikoolis ja alates 1950 Stockholmi Kaubandusülikoolis, Fraternitas Estica liige alates 1951.
Markide kogumist alustas ta 1937. aastal (esimene kogu jäi Eestisse). Ta oli Eesti Filatelistide Ühingu Rootsis esimees aastail 1987–2002 ja auliige ning Eesti Postimuuseumi Sõprade Seltsi asutajaliige. Aastail 1956–1959 oli ta Rootsi Eestlaste Esinduse I esinduskogu liige.
Alates 3. septembrist 1955 oli ta abielus Inna-Karin Hubeliga.
Fritz Aule

Fritz Aule (20. juuli 1885 Vastemõisa vald (Suure-Jaani kihelkond) – 17. märts 1975 Suure-Jaani) oli esimene Suure-Jaani alevivanem aastail 1923–1927 ja Suure-Jaani postkontori ülem aastail 1918–1929.
Hiljem teenis ta Abja ja Võhma postkontoris. Suure-Jaani postkontorist viidi ta Abjale üle revisjoni käigus avastatud kassa puudujäägi tõttu.
Lisaks tegutses ta ärimehena, pidades viinapoodi.
1931. aastal vallandati ta postiteenistusest ja talle mõisteti kolm aastat vangiroodu.
Johann Lainas

Johann Lainas (25. jaanuar 1898 Moksi talu, Aidu vald, Paistu kihelkond – 4. mai 1957) oli 1919–1927 Halliste ja 1929–1942 Suure-Jaani postkontori ülem. 
21. veebruaril 1940 anti talle Valgetähe V klassi teenetemärk.
Swing (album)

"Swing" on ansambli Mr. Lawrence 1995. aastal ilmunud teine album.
Album sisaldas mitmeid hitte, sealhulgas ansambli ühte tuntumat lugu "Annabel". Album ilmus ühtlasi 1996. aastal Saksamaal. Lood "Everyday Is Like Sunday" ja "Moonchild" avaldati 1994. aastal, enne plaadi ilmumist. Albumi esitluskontsert toimus 4. aprill 1995 klubis Bonnie &amp; Clyde.
2023. aastal ilmus album natuke muudetud lugude valikuga vinüülplaadil. "When The Waves Come" ja "Wire Talk to Me" puuduvad 2023. aasta versioonil. Albumile on boonuslooks lisatud 2021. aastal salvestatud uus versioon loost "Annabel".
Lood.
Kõik lood on kirjutanud Mihkel Raud, välja arvatud, kus on märgitud.
Szczecini laht

Szczecini laht (saksa keeles "Stettiner Haff", poola keeles "Zalew Szczeciński") asub Läänemere ääres Saksamaa ja Poola piiril. Lahte ühendavad põhjapoolse Pommeri lahe ja Läänemerega Peenestromi, Świna ja Dziwna väin, mis eraldavad mannert ning Usedomi ja Wolini saart. Lahe pindala on 687 ruutkilomeetrit ja suurim sügavus 8,5 m. Riiveelisesse lahte suubub Oderi jõgi.
Eerik Marmei

Eerik Marmei (sündinud 6. mail 1970) on Eesti diplomaat, aastast 2022 Eesti suursaadik Lätis. 
Ta on lõpetanud Miina Härma Gümnaasiumi ja 1993. aastal Tartu Ülikooli ajaloo erialal ning kaitsnud 1996. aastal magistritöö rahvusvaheliste suhete alal Ameerika Ühendriikides Notre Dame'i Ülikoolis.
Alates 1993. aastast (väikese vaheajaga) on ta Eesti välisministeeriumi töötaja. Diplomaatilist karjääri alustas ta poliitikaosakonnas Ameerika Ühendriikide lauaülemana. Hiljem on ta töötanud Eesti Washingtoni saatkonnas, Eesti Londoni saatkonnas ja Eesti NATO esinduses.
Aastatel 2008–2010 töötas ta kaitseministeeriumis NATO ja Euroopa Liidu osakonna juhatajana.
11. juunil 2013 nimetati ta erakorraliseks ja täievoliliseks suursaadikuks Poolas ning 1. augustil 2013 ka Rumeenias (asukohaga Varssavis). 30. juunil 2014 kutsuti ta suursaadiku ametist Poolas tagasi. Rumeeniast kutsuti ta tagasi alles 15. juunil 2015.
7. mail 2014 nimetas president Toomas Hendrik Ilves ta Eesti Vabariigi erakorraliseks ja täievoliliseks suursaadikuks Ameerika Ühendriikides. 9. septembril 2014 nimetati ta ühtlasi ka erakorraliseks ja täievoliliseks suursaadikuks Mehhikos. Ameerika Ühendriikide presidendile Barack Obamale andis ta oma volikirja üle 18. septembril.
Alates 2022. aastast on ta Eesti suursaadik Lätis.
TÜG

TÜG on mitme asutuse nime lühend:
Dawn French

Dawn Roma French (sündinud 11. oktoobril 1957 Walesis Holyheadis) on Briti näitleja, stsenarist ja koomik; BAFTA auhinna laureaat (2009). 
Eesti vaatajale on ta tuntud eeskätt Dawn Frenchi Geraldine Grangerina komöödiasarjast "Dibley vikaar". 
Ta on mänginud sketšisarjas "French and Saunders" aastatel 1987–2005 ja filmis "Harry Potter ja Azkabani vang" 2004. aastal.
Aastatel 1984–2010 oli abielus näitleja Lenny Henryga. Nad läksid lahku. Neil on lapsendatud tütar Billie.
Dietrich Tolke

Dietrich Tolke (ka Theoderich (Theodericus) Tolke; surnud 1405) oli Saksa ordu liige ja katoliku kiriku Tallinna piiskop aastatel 1403–1405.
Ta oli Tallinna toomhärra, Tallinna Toomkiriku toomkapiitli elekt, kes sai piiskopiks saamiseks ka ordumeistri toetuse. Enne piiskopiks saamist ei olnud ta ordu preestervend, kuid pärast paavst Bonifatius IX-lt ordusse astumise loa saamist pühitseti ta Marienburgis piiskopiks ja võeti seal ka pidulikult ordu liikmeks.
Eyjafjallajökull

Eyjafjallajökull [] on liustik koos selle all paikneva vulkaaniga Islandil.
Nimi "Eyjafjallajökull" tähendab islandi keeles 'saare mägede liustik'.
Liustik.
Liustik katab umbes 100 ruutkilomeetri suuruse ala, sealhulgas vulkaani, ja on Islandil suhteliselt väike. 
Vulkaani aktiivsus.
Vulkaan muutus aktiivseks aastal 2010 ja purskas 20. märtsil. Selle vulkaani 14. aprillil 2010 alanud purskest atmosfääri paiskunud tuhk põhjustas lennuliikluse seisaku suures osas Euroopast 15.–21. aprillini 2010.
Vulkaani eelmine purse toimus aastal 1821, siis kestis aktiivsus terve aasta.
Sellest varasem purse leidis aset aastal 1612.
Johann Arndt

Johann Arndt (27. detsember 1555 Ballenstedt – 11. mai 1621) oli saksa luterlik teoloog.
Teda peetakse pietismi eelkäijaks.
Lembelind

Lembelind ("Agapornis") on lindude perekond papagoilaste sugukonnast.
Lembelinnud on Aafrika kesk- ja lõunaosas (sealhulgas Madagaskaril) levinud papagoid. Nad on ka populaarsed lemmiklinnud. Linnud on väga seltsivad. Nimetuse on lembelinnud saanud selle järgi, et istuvad oma kaaslastega tihedalt kõrvuti oksal, n-ö musitavad ja sügavad teineteist. 
Lembelinnud elavad väikeste rühmadena koos ning söövad puuvilju, juurvilju, seemneid ja heintaimi. Kadaka-lembelinnud söövad ka putukaid. Kaelus-lembelinnud vajavad aga viigimarju, mistõttu pole nad puurilindudena levinud. 
Lembelindude keskmine eluiga on 10–15 aastat.
Kirjeldus.
Lembelinnud on 13–17 cm pikkused ning kaaluvad 40–60 g. Võrreldes teiste papagoilastega on nad üpris väikesed. Neid iseloomustab väike saba ning kehaga võrreldes suhteliselt massiivne ja terav nokk. Metsikud lembelinnud on tavaliselt alakehast kaelani rohelised, ülakeha katavad sõltuvalt liigist mustad, kollased, rohelised, punased, oranžid vms tooni suled. Serengeti lembelinnul, mustpõsk-lembelinnul ja akaatsia-lembelinnul on silma ümber silmatorkavam valge ring kui teistel liikidel. Kadaka-lembelinnud, hallpea-lembelinnud ja mask-lembelinnud on sooliselt dimorfsed.
Merkuuri tütar

"Merkuuri tütar" on Aili Paju romaan. 
Sisukokkuvõte.
Meditsiiniüliõpilane Maris Parker armub biokeemia õppejõudu. See ajendab teda biokeemiat õppima ja näitama ennast huvilisena. Ta võetakse biokeemialaborisse tööle. Keskpäraste teadlaste vastutöötamise kiuste saab temast loov teadlane.
Patricia Routledge

Dame Katherine Patricia Routledge (17. veebruar 1929 Tranmere, Cheshire – 3. oktoober 2025 Chichester, Lääne-Sussex) oli Inglismaa näitleja ja laulja. 
Teda tuntakse eeskätt Hyacinth Bucket'na komöödiasarjast "Rahu, ainult rahu!" ("Hyacinth Bucket" / "Keeping Up Appearances", 1990–1995) ja nimiosalisena BBC kriminaalsarjast "Hetty Wainthropp Investigates" (1990, 1996–1998). Kuid tema näitlejaampluaa ulatus teatrite sõna- ja muusikalavastustest mängufilmideni, mille seas on nii komöödiaid kui ka tõsimeelseid draamasid. Ta näitles ka paljudes BBC kuuldemängudes, luges sisse heliraamatuid ning laulis BBC tarbeks linti nii aariaid kui ka muid vokaalpalu.
Routledge lõpetas Liverpooli ülikooli inglise keele ja kirjanduse alal. Liverpool Playhouse'i teatris töötas ta algul vabatahtlikuna, kuid 1952. aastal algas sealt ka tema kutselise näitleja karjäär. Ta õppis Bristoli teatrikoolis ja hiljem Londonis Guildhalli muusikakoolis. Järgnesid töörohked aastad Londoni teatrites ja aastatel 1966–1968 ka New Yorgis Broadwayl. Lisaks teatritööle pakuti talle aeg-ajalt filmirolle ning juba 1950. aastatel hakkas ta põhitöö kõrvalt mängima ka telesarjades. 
Tema karakteersed osatäitmised on saanud rohkesti tunnustust. Näiteks 1967. aastal pälvis ta Tony auhinna näitlejatöö eest Broadway teatri lavastuses "Darling of the Day". Palju au ja kiitust pälvis ta nimiosalisena Offenbachi operetis "Gérolsteini suurhertsoginna" (1978. aasta lavastus) ja kuninganna Margareti rolli eest Royal Shakespeare Company lavastuses "Richard III" (1984). Laurence Olivieri auhinna sai ta vanadaami rolli eest filmis "Candide" (1988). 1991. aastal pälvis ta Briti komöödiaauhinna parima komöödianäitleja kategoorias telesarjas "Hyacinth Bucket" (1990) peaosa täitmise eest. 1992. aastal valiti ta BBC aasta parimaks telesarjaesinejaks ja aasta hiljem autasustati teda Briti impeeriumi ordeniga. 2012. aastal BBC korraldatud hääletusel valisid televaatajad ta Suurbritannia kõigi aegade populaarseimaks naisnäitlejaks. 
Isiklikku.
Ta jäi alatiseks vallaliseks ja tal polnud ka lapsi. 2001. aasta intervjuus ütles ta: "Ma ei ole teinud põhimõttelist otsust mitte abielluda ja mitte emaks saada. Elu lihtsalt kujunes nii, sest mu pühendumine näitlemisele oli nii suur." 
Routledge elas alates 2000. aastast Lääne-Sussexi krahvkonnas Chichesteris ja käis regulaarselt jumalateenistustel. 2020. aastal aitas ta koguda 10 000 naela Chichesteri katedraali katuse remondiks. 
Routledge oli Beatrix Potteri Seltsi patroon ja heategevusorganisatsiooni Royal Voluntary Service (varem tuntud kui WRVS) saadik. 
Routledge oli alamkoja spiikri Betty Boothroydi lähedane sõber. Tema esitatud laul "Climb Ev'ry Mountain" (tuntud Rodgersi "Helisevast muusikast") kõlas helisalvestisena Boothroydi matustel 2023. aasta märtsis.
Routledge suri 96-aastaselt oma kodus une pealt.
Männi-koorepõletik

Männi-koorepõletik on taimehaigus, mida põhjustab seen "Cronartium ribicola". 
Mändidel põhjustab männi-koorepõletikku roosteseen "Endocronartium pini".
Männiliikidest on haigusele kõige vastuvõtlikumad Põhja-Ameerika viieokkalised männid.
Levila.
"Cronartium ribicola" pärineb Euraasiast ning tema vaheperemeesteks on karusmarja- ja sõstrapõõsad. Nakatunud põõsastel esineb vaid lehekahjustusi, kuid nakatunud mändide okstelt tüveni jõudnud põletik põhjustab puu surma. 20. sajandi alguses viidi "Cronartium ribicola" koos valge männi istikutega Põhja-Ameerikasse, kus ta põhjustas ulatuslikke kahjustusi valge männi levilas. 1930. aastatel jõudis ta Vaikse ookeani rannikuni, põhjustades läänemändide, suhkrumändide ja valgetüveliste seedermändide hulgas isegi suuremat suremust kui valge männi metsades. Praeguseks on männi-koorepõletik jõudnud California, Arizona ja New Mexico osariigini. Haiguse levikut on mõnevõrra pidurdanud lõunapoolsete piirkondade kuivem kliima.
Sümptomid ja haiguse kulg.
Nakatunud puul ilmnevad esimesed sümptomid suve lõpus või sügisel, kui okastele ilmuvad raskesti märgatavad kollased või punakad täpikesed. Infektsioon laieneb seejärel mööda okast võrsesse, mis veidi paisub ja kolletab järgmisel kasvuhooajal. Mitu kahvatukollast põletikukollet (kuni 3 mm) tungib läbi koore järgmise aasta aprillis-mais, aasta või paar peale nakkuse jõudmist kooreni. Need kolded rebenevad ja sellest väljub palju kuivi, kollakas-oranžikaid spoore. Kolded kaovad pärast spooride eraldumist ja moodustuvad järgmisel kasvuhooajal uuesti. Nii kestab see aastaid, kuni nakkus jõuab ümber tüve. Seejärel puu hukkub. Haiguse kulgu on võimalik pidurdada, kui eemaldada nakatunud oks või lõigata tüvel välja esimesed nakatunud kolded koos koorega.
Rein Porro

Rein Porro (sündinud 12. aprillil 1943 Tartus) on endine Eesti lendur ja riigiametnik. 
Lenduriks õppis ta Nõukogude Liidu tsiviillennunduse Sassovo lennukoolis, mille lõpetas 1964. aastal. Aastatel 1976–1980 õppis ta Leningradi Tsiviillennunduse Akadeemias ning täiendas end seejärel veel mitmes lennukoolis.
Rein Porro töötas 29 aastat Aerofloti lendurina.
Taasiseseisvunud Eestis on Porro õpetanud lennuasjandust Nõo Keskkoolis ja lendamist Tartu Lennukolledžis. Ta on töötanud Lennuameti vaneminspektori ja asedirektorina. Ta on osalenud ka Eesti lennundusalaste seaduste koostamisel.
Rein Porro oli üks Eesti lennunduskoolituse taastamise algatajaid. Ta osalenud Eesti ja Läti lennuväe pilootide koolitamises.
Poliitiline tegevus.
Rein Porro kuulub 2008. aastast Isamaa ja Res Publica Liitu.
Ta kandideeris 2025. aasta kohaliku omavalitsuse volikogude valimistel Lasnamäe linnaosas, sai 22 häält ning ei osutunud valituks.
Pirate Station

Pirate Station on maailma suurim drum and bass muusikafestival. Üritus sai alguse 2003. aastal Venemaalt, see on toimunud 2 korda Eestis, aga ka Ukrainas ja Lätis.
Harri Rent

Harri Rent (9. jaanuar 1924 Paldiski – 13. aprill 2010 Tallinn) oli Eesti sõjaväelane (kolonelleitnant), üks Eesti Kaitseväe taastajatest.
Elulugu.
Ta kuulus noorkotkana-noorhaukana Tallinna maleva Lõuna malevkonna "Side" rühma (I peresse). 1935. a novembris teenis noorhaukana ja signalistina välja peavanema hoolsuspaela.&lt;ref name="https://www.digar.ee/arhiiv/et/perioodika/56266"&gt;Väljavõte NK peavanema kk nr 78. Tallinna Maleva Teataja 1935/1&lt;/ref&gt; 1937. aasta lõpul määrati noorkotkaste maleva Tallinna divisjoni Endla rühma vanemaks noorkotkaks. Õppis aastatel 1938–1941 Tallinna Poeglaste Kaubanduskeskkoolis ja 1941–1943 Tallinna Tehnikumis ehitust.
Eesti Leegioniga liitus ta 1943. aastal ning lõpetas okupeeritud Poolas allohvitserikursuse "unterscharführer"'i auastmes. Samal aastal suunati ta teenistusse III Eesti SS-vabatahtlike brigaadi ning jõudis Neveli rindele. 1944. aastal saadeti ta 20. Relvagrenaderide SS-diviisi koosseisus Narva rindele. 24. veebruaril Riigikülas vaenlase sillapea hävitamises osalemise eest teenis ta välja II klassi Raudristi. 4. märtsil toimunud Vepsküla lahingus sai ta haavata ning talle anti I klassi Raudrist ja pronksist haavatumärk. Sügisel saadeti ta okupeeritud Tšehhisse SS-soomusgrenaderide kooli Kienschlagis Praha lähedal, mille ta lõpetas 1945. aasta kevadel, olles ülendatud "standartenoberjunker"'iks.
Ta suunati tagasi teenistusse 20. diviisi, mis asus Ülem-Sileesias ning ülendati 46. rügemendi II pataljoni 7. kompanii ülemana "untersturmführer"'iks. Pärast sõjategevuse lõppu sattus ta 9. mail "Tšehhi põrgusse" ning sealt pääsenult Saksamaal Punaarmee kätte sõjavangi. Ta oli end üles andnud sakslasena ning tal tuli Poola vangilaagri kivisöekaevanduses töötada 1950. aastani. Pärast reetmist saadeti ta NSV Liitu Grodno vangilaagrisse. 
Ta vabanes 1951. aasta talvel ning tuli Tallinna. Aastatel 1951–1957 töötas ta Eesti Tarbijate Kooperatiivide Vabariiklikus Liidus. 1957–1989 töötas ta Tallinna Taksopargis ja oli seejärel mõned aastad pensionil.
1991. aastal astus ta Eesti Piirivalve teenistusse ja läks sealt 1992. aastal Eesti Kaitseväe teenistusse, töötades algul riigikaitse osakonnas Tallinnas. 1993. aastal sai ta Eesti Kaitseväe leitnandi auastme. 1994. aastal anti talle kapteni auaste ning ta määrati teenistusse Kaitsejõudude Peastaabi pressiosakonda, mille ülemana oli ta ühtlasi Sõdurilehe loojaks. Majori auaste anti talle 1995. aastal ning kolonelleitnandi auaste 1996. aastal. 1996. aastal lahkus kolonelleitnant Rent omal soovil teenistusest ning kirjutas seejärel populaarse mälestusteraamatu "Ma jäin ellu" (tõlgitud ka saksa ja soome keelde). 1997. aastal astus kolonelleitnant Rent taas tegevteenistusse ning teenis kuni 1999. aastani Kaitsejõudude Peastaabi operatiivosakonnas. 1997. aastal autasustati kolonelleitnant Renti Kotkaristi IV klassi teenetemärgiga.
Ta oli ka Eesti Akadeemilise Sõjaajaloo Seltsi liige ning Eesti Vabadusvõitlejate Tallinna Ühenduse esimene esimees.
Harri Rent maeti 17. aprillil 2010 Tallinna Metsakalmistule, Alfons Rebase kõrvale.
Isiklikku.
Harri Rent oli abielus (aastast 1952). Tal oli kaks poega, vanem poeg Jüri Rent oli dirigent.
D-kiht

D-kiht on ionosfääri osa, mis paikneb kõrgusel 60–90 km E-kihi all. 
See on madala ionisatsiooni ala. Peamine ionisatsiooniallikas on Päikese röntgenikiirgus, samuti põhjustavad seda meteoorid, mis põlevad ära kõrgusel 60–100 km, kosmilised kiired ja magnettormide ajal sinna magnetosfäärist saabuvad osakesed.
Öisel ajal ionisatsiooniaste langeb.
Henn Sarv

Henn Sarv (sündinud 7. märtsil 1955 Tallinnas) on eesti arvutikoolitaja.
Haridus.
Henn Sarv on õppinud aastatel 1961–1970 Tallinna Muusikakeskkoolis (klaver, flööt), aastatel 1970–1973 Nõo Keskkoolis matemaatika eriklassis, aastatel 1973–1975 Tartu Riikliku Ülikooli matemaatikateaduskonnas, aastatel 1975–1976 Tallinna Pedagoogilises Instituudis matemaatikat ning aastatel 1975–1984 Tallinna Polütehnilises Instituudis (infotöötlus, majandusinsener).
Töökäik.
Sarv on töötanud Tallinna Polütehnilise Instituudi (praegune Tallinna Tehnikaülikool) arvutuskeskuse (praegune Mektory) programmeerijate grupi juhina aastatel 1975–1990 ning Kodakondsus- ja Migratsiooniameti asedirektorina IT alal aastatel 1990–1994. Ta on alates 1995. aastast tegev IT Koolituse, IT Groupi ning IT Koolituskeskuse partneri, lektori ja juhatuse liikmena, alates 2003. aastast VITA Group OÜ ja OÜ Infomaaklerid partnerina.
Poliitiline tegevus.
Henn Sarv oli Eesti Kongressi ja Eesti Komitee liige aastatel 1990–1992 ning Tallinna Linnavolikogu liige aastatel 1990–1997. Ta on . aastast Reformierakonna liige, enne seda oli Eesti Liberaaldemokraatliku Partei liige.
Liikmesus.
Ta on Eesti Sertifitseeritud Arvutispetsialistide Liidu juhatuse liige alates 1998. aastast ning Eesti Infotehnoloogia Seltsi volikogu liige alates 2001. aastast.
Wikimania

Wikimania on konverents, mis toob kokku Wikimedia Sihtasutuse koordineeritavates projektides osalejad.
Konverentsi korraldavad kohapealsed vabatahtlikud koostöös Wikimedia Sihtasutusega.
Esimene Wikimania konverents toimus 2005. aastal. 2020 jäi konverents koroonapandeemia tõttu ära ning 2021 ja 2022 toimus see virtuaalselt.
Erkki Mallenius

Erkki Aarno Mallenius (12. jaanuar 1928 Lappeenranta – 2. juuli 1973 Pori) oli Soome poksija.
Mallenius ei jõudnud oma riigi tasemel kuigi kõrgele – ta võitis III koha II kergekeskkaalus (kuni 67 kg) 1950. aasta Soome meistrivõistlustel. 
Mallenius võitis 1952. aasta Helsingi olümpiamängude poksivõistlustel I kergekeskkaalus (kuni 63,5 kg) III koha. Ta sai oma pronksmedali kätte alles 1970. aastal. Ta võistlemine piirdus arsti otsuse tõttu veerandfinaaliga ja poolfinaali teda ei lubatud, sest ta oli vigastanud oma vasakut pöialt. See vigastus osutus hiljem väga tõsiseks ja tema poksikarjäär oli sellega läbi.
Mallenius töötas edaspidi poksitreenerina ja hiljem ehitusettevõtjana.
C. elegans (täpsustus)

C. elegans on mitmete elusolendiliikide ladinakeelse nimetuse lühend:
Kunja

Kunja on alev Venemaal Pihkva oblastis, Kunja rajooni keskus. Asub 348 km Pihkvast kagus. 
Kunja asutati 1901 raudtee-ehitusega seoses ja alevi staatus on tal alates 1966. aastast. Alevit läbib Rževi – Velikije Luki raudtee.
4 km kaugusel alevist asub Klini küla, mis keskajal oli linn.
Osutamisest

"Osutamisest" on kahe tuntud artikli eestikeelne pealkiri analüütilises keelefilosoofias:
Uljanovka

Uljanovka (vene "Ульяновка"; soome "Uljana") on alev Venemaa Leningradi oblastis Tosno rajoonis. Asub 40 km Peterburi kesklinnast kagus Sablinka jõe ääres.
1922. aastani oli asula nimi Sablino. Praeguse nime sai asula Vladimir Uljanovi (Lenini) järgi, kes elas 1905–1906 seal oma õe juures. 
Asula sai aleviks 1927. aastal. Uljanovkat läbib Peterburi–Moskva raudtee (Sablino jaam).
Uljanovkas asub alumiiniumtorusid valmistav tehas. Paljud alevi elanikud käivad tööl Peterburis. 
Alevis asub naistevangla.
Alevi põhjapiiril asub Sablino loodusmälestis, mis hõlmab mitmeid geoloogilisi ja ajaloolisi objekte.
Jari Grönroos

Jari Grönroos (sündinud 26. oktoobril 1964 Helsingis) on Soome endine poksija.
Grönroos oli kolmekordne Soome meister sulgkaalus (kuni 57 kg) aastatel 1983–1985.
Grönroos sai pronksmedali 26. Euroopa meistrivõistlustel 1985. aastal (Budapestis) sulgkaalus (kuni 57 kg).
Grönroos poksis veebruarist kuni septembrini 1989 elukutselisena. Ta pidas kokku 5 kohtumist, millest võitis 2 ja kaotas 2 kohtumist (neist 1 nokaudiga) ning üks kohtumine jäi viiki.
Kuressaare linnastaadion

Kuressaare linnastaadion on mitmeotstarbeline staadion Kuressaares aadressil Staadioni tänav 2, jalgpalliklubi FC Kuressaare kodustaadion. Staadionil on pidanud mänge ka Eesti jalgpallikoondis.
Staadioni tribüünid mahutavad 2000 pealtvaatajat. Staadion kuulub Kuressaare linnale.
Staadion renoveeriti 2014. aastal.
Jarmo Eskelinen

Jarmo Johannes Eskelinen (sündinud 17. mail 1962 Kajaanis) on endine Soome poksija.
Eskelinen oli kokku seitsmekordne Soome meister – 1981. aastal kärbeskaalus (kuni 51 kg), aastatel 1983-1985 kukk-kaalus (kuni 54 kg) ning aastatel 1986-1988 sulgkaalus (kuni 57 kg).
Eskelinen osales 1984. aasta Los Angelese olümpiamängudel kukk-kaalus (kuni 54 kg) ja 1988. aasta Seouli olümpiamängudel sulgkaalus (kuni 57 kg), kuid kaotas oma kohtumised II ringis ja jäi edasisest medaliheitlusest välja. 
Eskelinen sai 24. Euroopa meistrivõistlustel 1981. aastal (Tamperes) kärbeskaalus (kuni 51 kg), 26. Euroopa meistrivõistlustel 1985. aastal (Budapestis) kukk-kaalus (kuni 54 kg) ja 27. Euroopa meistrivõistlustel 1987. aastal (Torinos) sulgkaalus (kuni 57 kg) kokku kolm pronksmedalit.
Eskelinen töötab poksitreenerina ja on tegutsenud ka poksikohtunikuna.